પાકિસ્તાન સામેની કોઇપણ મેચ હોય એ ભારત અને ભારતીયો માટે ખાસ બની જાય છે, તેમ છતાં 2004માં ભારત દ્વારા જે પાકિસ્તાન પ્રવાસ કરવામાં આવ્યો હતો તે ઘણો જ ખાસ અને યાદગાર સાબિત થયો હતો. કારગીલ યુદ્ધ બાદ પહેલી વાર ભારતીય ટીમ પાકિસ્તાનના પ્રવાસે ગઇ હતી. જેમાં પાંચ વનડેની શ્રેણીમાં ભારતે 3-2થી અને ત્રણ ટેસ્ટની શ્રેણીમાં ભારતે 2-1થી વિજય મેળવ્યો હતો. તેમજ આ પ્રવાસ દરમિયાન સહેવાગે તેના વિસ્ફોટક અંદાજનો પરચો આપ્યો હતો અને મુલતાન ખાતે રમાયેલી ટેસ્ટમાં 309 રનની ઇનિંગ રમી હતી.